
ДО ВСИЧКИ ЗАИНТЕРЕСОВАНИ СТРАНИ


ДОКЛАД
ОТ
КАЛОЯН ЦВЕТКОВ - КМЕТА НА ОБЩИНА ВЪЛЧИ ДОЛ


Относно: Обсъждане на Проект на общински Годишен план за социалните услуги през 2027 година на територията на община Вълчи дол
УВАЖАЕМИ ЖИТЕЛИ НА ОБЩИНА ВЪЛЧИ ДОЛ,
Предоставям на Вашето внимание за обществено обсъждане Проект на общински Годишен план за социалните услуги през 2027 година на територията на община Вълчи дол.
Правно основание: На основание чл. 17, ал. 1, т. 7 от Закона за местното самоуправление и местната администрация и чл. 38 от Закона за социалните услуги. Причината за приемането на Годишен план за социалните услуги на територията на община Вълчи дол е изпълнението на разпоредбата на чл. 59 от Наредбата за планирането на социалните услуги.
Мотиви за приемане на Годишен план за развитие на социалните услуги в община Вълчи дол за 2027 година
Във връзка с планирането на делегираните от държавата дейности и социалните услуги, финансирани със средства от общинския бюджет, е изготвен Годишен план на социалните услуги в община Вълчи дол за 2027 година, който се приема ежегодно и съдържа дейностите, които ще бъдат изпълнявани през следващата година.
Той е отворен документ, който може да бъде променян, допълван и усъвършенстван в отговор на възникнали нови потребности, в съответствие с променящите се условия, нормативна база и икономическа среда.
Заложените в Годишния план за 2027 година дейности целят община Вълчи дол да продължи предоставянето на качествени социални услуги, разкриването на нови социални услуги за социално включване в общността или в домашна среда за деца и лица. Основава се на принципите на приемственост, последователност, съгласуваност и партньорство с държавните институции, неправителствени организации, както и информираност на жителите на община Вълчи дол за провежданата политика.
Приоритети и цели
· Подобряване условията на живот и повишаване качеството на предоставените услуги за деца и възрастни.
· Предоставяне на социални услуги, помощ и подкрепа на нуждаещите се в тяхната обичайна среда.
· Подобряване на достъпа до социалните услуги за всички нуждаещи се деца, семейства и възрастни, и предоставяне на рисковете за социално изключване.
· Социалните услуги се предоставят при зачитане на човешкото достойнство, личния живот и основните човешки права на потребителите при равнопоставеност на отделните целеви групи.
Брой, вид и капацитет на социалните услуги, които се предлага да бъдат открити, закрити и/или преструктурирани на територията на община Вълчи дол, предложени да бъдат включени в бюджета за 2027 г., които се финансират изцяло или частично от държавния бюджет:
1. Разкриване на Дневен център за пълнолетни лица с трайни увреждания с капацитет 20 места. Предвижда се услугата да започне да функционира през 2027 г. след завършване на строителството, оборудването и въвеждането в експлоатация на обекта. Разкриването е насочено към осигуряване на дневна грижа, рехабилитация и социална подкрепа, с цел подобряване качеството на живот и предотвратяване на социалната изолация. Капацитетът е съобразен с установените потребности на територията на общината.
2. Увеличаване капацитета на Асистентска подкрепа от 40 на 140 потребители. Съгласно Картата на социалните услуги в региона е налице повишена необходимост от услуги, предоставяни в домашна среда, което обуславя разширяване на техния обхват. След приключването на проект „Иновативни здравно-социални услуги в община Вълчи дол“ остава значителен брой лица с потребност от продължаваща подкрепа. Голям е и броят на чакащите за ползване на социалната услуга „Асистентска подкрепа“ – 60 лица. Увеличаването на капацитета ще осигури непрекъсваемост на грижата, ще предотврати институционализацията и ще допринесе за подобряване качеството на живот на уязвимите групи. Това ще гарантира устойчивост на услугите и съответствие с реалните потребности на територията на общината.
3. Разкриване на Резидентна грижа за пълнолетни лица с интелектуални затруднения. В момента община Вълчи дол работи по одобрен проект Разкриването на нови 90 места за социалната услуга „Резидентна грижа за пълнолетни лица с интелектуални затруднения“ през 2027 г., в с. Оборище  е необходимо с цел осигуряване на качествена грижа и подкрепа в среда близка до семейната. Изграждането на услугата е планирано със средства осигурени по Националния план за възстановяване и устойчивост, както и в изпълнение на Националната карта за социалните услуги. Целта е да се създаде  подходяща материална база, отговаряща на нормативните изисквания и индивидуалните потребности на потребителите, с оглед деинституционализацията на хората с увреждания  е предвидено закриването на ДПЛУИ с. Оборище. Чрез предоставянето на новата социална услуга „Резидентна грижа за пълнолетни лица с интелектуални затруднения“  ще се гарантират условия за пълноценно включване в общността, повишаване на самостоятелността и подобряване качеството на живот на лицата.
Финансови средства, необходими за прилагането на Годишния план на социалните услуги за 2027 година
Проектът на Годишен план на социалните услуги в община Вълчи дол за 2027 година не изисква допълнителни средства, освен заложените по съответните стандарти за съответния вид социална услуга и утвърдените в бюджета на община Вълчи дол за 2027 година.
Становища, мнения и предложения могат да бъдат изпращани в 30 дневен срок:
•  По електронен път на: iphd@valchidol.bg ; 
• На хартиен носител на адрес: гр. Вълчи дол, пл. „Христо Ботев“ №1, -информационен център.

